
עתירה מנהלית המופנית כלפי החלטת המשיב 3, ראש חטיבת כלכלה, רגולציה וחדשנות במשרד הבריאות, מיום 3.6.2025, לפיה נשללו רישיונות העיסוק וההחזקה של העותרות 2-1 בקנביס רפואי; נפסלו העותרים 3 ו-5 מעיסוק בתחום הקנביס הרפואי, ונשלל רישיון העיסוק וההחזקה של העותרת 4.
הרקע העובדתי

1. העותרות 2-1 (להלן: העותרות או החברות ובנפרד מיי גרין פילדס, של רומי מיכאל) הן חברות בעלות רישיון לעיסוק והחזקה של קנביס: מיי גרין פילדס מורשית לגדל צמחי קנביס ולעבד תפרחות וצמחי קנביס; של רומי מיכאל מורשית לבצע ריבוי של צמחי קנביס. בעל המניות בעותרות ומנהלן הוא העותר 5, מר עידו סעדה (להלן: סעדה) ומנהלת הפעילות הבינלאומית של העותרות היא העותרת 3, גב' ליאור פיסו (להן: פיסו). פיסו היא מנהלת העותרת 4 (להלן: אומנה), שמפעילה בתי מרקחת ייעודיים למכירת קנביס.
2. כעולה מכתב העתירה, תמונות וסרטון מדובר במערך של חווה ובתי מרקחת שהושקעו בו עשרות מיליוני דולרים, העותרות הן יצרניות ויצואניות קנביס הגדולות בישראל, מעסיקות למעלה מ-350 עובדים, ותוצרתן נותנת מזור למאות אלפי מטופלים.
3. ביום 3.12.2024 פנתה גב' קרין צ'ונין מרכזת תחום בכירה (רישוי), קנביס רפואי בחטיבת כלכלה, רגולציה וחדשנות במשרד הבריאות לעותרות והודיעה להן כי "לאור חוות דעת שלילית שהתקבלה מהגורם המוסמך במשטרת ישראל...", לפיה "בידי משטרת ישראל מידע הקושר את [העותרות] לביצוע עבירות פליליות", המליצה משטרת ישראל "משיקולים של שמירה על שלום הציבור ובטחונו" לשלול את רישיונות העיסוק וההחזקה בקנביס רפואי. בהמשך לכך נרשם כי "מצא מנהל היק"ר כי הנ"ל עלול למנוע המשך עיסוקן של החברות בתחום הקנביס". בסיום המכתב ניתנה לעותרות האפשרות להגיב בכתב לדברים בטרם קבלת החלטה סופית בעניינן.
4. העותרות פנו למר יובל לנדשפט, מנהל האגף לפיקוח והסדרת מערך הקנביס הרפואי (להלן: לנדשפט או מנהל היק"ר) וטענו כי מקור המידע בשיקולים זרים וחלקו על הנכתב. נוסף על כך הן ביקשו לזמן אותן לשימוע לפי סעיף 25ה(ג) לפקודת הסמים המסוכנים [נוסח חדש], התשל"ג-1973 (להלן: פקודת הסמים), ולהקדים ולהעביר לעיונן את פירוט הטענות ואת התשתית העובדתית שעל בסיסה התקבלה לכאורה ההמלצה לשלול את הרישיון. 
5. אף שעלה מהמכתב כי העותרות לא ראו בו שימוע של טענותיהן, החליט מנהל היק"ר ביום 19.12.2024 לאחר קבלת התייחסות הגורם המוסמך במשטרת ישראל, לקבל את ההמלצה ולבטל את רישיונות העותרות, תוך שקבע שעליהן לסיים כל פעילות או החזקה בתחום הקנביס לא יאוחר מיום 20.3.2025. במכתב צוין כי לא ניתן לתת הנמקה מפורטת יותר, בשל סודיות המידע שהתקבל וכי המשיבים עצמם קיבלו מהגורם המוסמך במשטרה פרפרזה רחבה יותר. 
6. ההתיישבות העותומנית [נוסח ישן] 1916העותרות הגישו עתירה מנהלית נגד ההחלטה וטענו כי מדובר בהחלטה שניתנה בחוסר סמכות, בלתי מידתית ובלתי סבירה, שהתקבלה תוך שלילת זכות הטיעון של העותרות (עת"מ 31509-01-25, להלן: העתירה הראשונה). העתירה הראשונה נקבעה לדיון ליום 9.2.2025. ביום 6.2.2025 פנו העותרות בהודעה, שבה הוסיפו כי ההחלטה מושא העתירה ניתנה בחוסר סמכות, שכן הסמכות לפעול לפי סעיף 25ג' לפקודה אינה נתונה למנהל היק"ר, אלא למנהל כהגדרתו בפקודת הסמים, שהוא "המנהל הכללי של משרד הבריאות או מי שהמנהל הסמיכו לעניין הנדון" (סעיף 1 לפקודת הסמים). מנהל היק"ר, כך נטען, לא הוסמך כדין.
12-34-56-78 צ'כוב נ' מדינת ישראל, פ'ד נא (2)
7. בדיון שהתקיים בעתירה הראשונה נדונו הטענות השונות, ואף התקיים דיון במעמד צד אחד שבו הוצג החומר שעליו התבססה המלצת המשטרה, החומר הגולמי ונשמעו הסברים באשר למידע ולמהימנותו. בסיום הדיון קיבלו הצדדים את הצעת בית המשפט לפיה:
"1.
החלטת המשיב 1 מיום 19.12.24 תבוטל.
2.
המשיבים 1 ו-2 יקיימו בתוך פרק זמן קצר שימוע משותף. שימוע זה יתקיים בעל פה. לקראת השימוע או במסגרת השימוע ישקלו המשיבים מה היקף המידע שניתן למסור לעותרות ובהתאם להחלטתם יימסרו מידע כאמור.
3.
העותרות יוכלו לטעון את טענותיהן במסגרת השימוע ולאחר מכן תתקבל החלטה חדשה. החלטה כזו תתקבל על ידי הגורם המוסמך לקבלה. אם במסגרת השימוע יעלו טענות שהעותרות ירצו להתייחס אליהן לאחר מכן, תינתן להן אפשרות לעשות כן בתוך 3 ימי עבודה.
4.
אם משמעות ההחלטה שתתקבל תהיה סגירת העותרות, יינתן פרק זמן סביר לכך במסגרת ההחלטה. העותרות יגישו עתירה לבית משפט זה תוך 7 ימים ממועד קבלת ההחלטה.
5. 
המצב הקיים כעת יימשך עד לקבלת החלטה אחרת."
(הפרוטוקול והתמליל – נספח 4 לכתב העתירה)
8. בהמשך להסכמה ולפסק הדין זומנו העותרות, וכן סעדה ופיסו לשימוע. לקראת השימוע נמסרה פרפזה הנוגעת לפיסו ולסעדה, שלפיה בידי משטרת ישראל מידע הקושר אותם לעבירות פליליות בתחום הסמים (מכתב מיום 13.2.2025, נספח 6 לכתב העתירה). בעקבות פניית באי כוח העותרים זומנו העותרים לשימוע והפרפרזה שניתנה להם הורחבה באופן הבא:
הועתק מנבו"פרפרזה לחברות: בידי משטרת ישראל מידע הקושר את חוות הגידול "מיי גרין פילדס... ושל רומי מיכאל... לסחר בלתי חוקי בקנביס רפואי ולקשר עם גורמים עברייניים. לאור המפורט לעיל ומשיקולים של שמירה על שלום הציבור ובטחונו משטרת ישראל ממליצה לשלול את רישיונות העיסוק וההחזקה בקנביס רפואי".
פרפרזה בנוגע לגב' ליאור פיסו... – "בידי משטרת ישראל מידע הקושר את הנידונה לסחר בלתי חוקי בקנביס רפואי ולקשר עם גורמים עברייניים. לאור המפורט לעיל ומשיקולים של שמירה על שלום הציבור ובטחונו, משטרת ישראל ממליצה לשלול את רישיונות העיסוק וההחזקה בקנביס רפואי".
9. באשר לסעדה נמסרה הפרפרזה הבאה:
"בידי משטרת ישראל מידע הקושר את הנידון לסחר בלתי חוקי בקנביס רפואי ולקשר עם גורמים עברייניים. לאור המפורט לעיל, ומשיקולים של שמירה על שלום הציבור ובטחונו, משטרת ישראל ממליצה לשלול את רישיון העיסוק וההחזקה בקנביס רפואי".
(נספחים 10-9 לכתב העתירה)
10. במכתב נלווה התייחסו המשיבים לבקשת העותרים לדעת מי הגורם שיגיע לשימוע מטעם משטרת ישראל ונמסר כי המשטרה ביקשה שלא לעדכן מראש בזהות הגורם שיגיע מטעמה. באשר לנציג משרד הבריאות צורף כתב ההסמכה של לנדשפט, מנהל היק"ר, כמנהל לפי פקודת הסמים (נספח 11 לכתב העתירה).
11. ביום 2.3.2025 התקיימה ישיבת השימוע. בישיבה השתתפו מנהל היק"ר, לנדשפט, ד"ר טל לביא, סגן מנהל היק"ר, מנהלת תחום ארצי פיקוח תנאי יצור נאותים (קנביס) ושתי נציגות הלשכה המשפטית. בנוסף השתתף מר רן רידניק – ראש חטיבת כלכלה, רגולציה וחדשנות במשרד הבריאות (להלן: רידניק). מטעם המשטרה נכחו שוטרת בדרגת רב פקד, ששמה דנה, ושוטרת נוספת. 
12. לאחר הישיבה הגישו העותרים ביום 12.3.2025 השלמת טיעון (נספחים 13-12 לכתב העתירה). בהשלמת הטיעון הודגשו הנתונים על אודות מר סעדה, עברו הביטחוני, וניסיונו העשיר, על היקף פעילותן של החברות, המשמעות של סגירתן מבחינת הרס מפעל חיים ופיטורי עובדים ועוד. בהשלמת הטיעון פורטה תמצית הטענות:
1. סמכות -  נטען לכך שלמנהל היק"ר אין סמכות לשלול את רישיונות העיסוק של החברות, שכן כתב ההסמכה שעליו נסמכים המשיבים, מיום 2.1.2013, לא פורסם ברשומות, והוא אינו מקנה למנהל היק"ר סמכויות כלשהן לפי סעיף 25ג' לפקודת הסמים, ואף לא לפי סעיף 25ה' לפקודה. לצד זאת נטען כי הסמכת המנהל מיום 30.1.2019 ביטלה את ההסמכה הקודמת יותר ומשכך מנהל היק"ר מר לנדשפט לא היה מוסמך לבטל את הרישיונות ואינו מוסמך לעשות כן. 
2. פורום פגום בשימוע – נטען לכך שהשימוע היה אמור להתקיים כשימוע משותף עם משטרת ישראל, ונדרש היה לערוך אותו לפני קצין משטרה בכיר, שהוא בדרגת סגן ניצב ומעלה. השימוע התקיים בפני קצינת משטרה בדרגת רב פקד.
3. אי מסירת מידע מספק – נטען לכך שהמידע שנמסר אינו מאפשר לעותרים לנסות ולשכנע את המנהל המוסמך כי אין ממש בחשדות, שכן הועלו טענות סתמיות וכלליות. בהינתן מהות החשדות ותוצאת ביטול הרישיון הרי שלא נמסר כל מידע שניתן להתמודד עמו, האם מדובר במידע מודיעיני, מה טיב המקור, משמעות פרק הזמן שחלף, אי פתיחתה של חקירה לאימות החשד.
4. חוסר סבירות וחוסר מידתיות -  אף אם קם חשד נגד מנהלי החברה אין בכך להצדיק את ביטול רישיון החברות, וניתן לבחור פתרונות קיצוניים פחות משלילת הרישיון, ובהם מתן פרק זמן למכירת המניות לצד שלישי, והגברת פיקוח בתקופה שעד למכירה.
(נספחים 13-12 לעתירה)
13. ביום 20.3.2025 פורסמה הסמכה למנהל היק"ר ולסגנו (ילקוט הפרסומים 5334, (נספח 16 לכתב העתירה). ביום 21.5.2025 תוקנה הסמכת המנהל שוב (ילקוט הפרסומים 13467, נספח 17 לכתב העתירה) וראש חטיבת כלכלה, רגולציה וחדשנות הוסמך לקבל החלטות לפי ההוראות הרלוונטיות בפקודת הסמים.
ההחלטה נושא העתירה
14. ביום 3.6.2025 התקבלה ההחלטה נושא העתירה. לאחר סקירת הרקע העובדתי נכתב כי התקיים שיח מקצועי ורחב בין כלל הגורמים במשטרה ובמשרד הבריאות וביום 23.4.2025 התקיימה פגישה בין נציגי היק"ר לבין נציגי המשטרה שבה הציגו בהרחבה נציגי הגורם המוסמך במשטרת ישראל לנציגי היק"ר את המלצת המשטרה ותמצית המידע העומד בבסיס ההמלצה. 
15. בהחלטה ניתנה התייחסות לטענות שהעלו העותרים:
1. סמכות מנהל יק"ר לבטל את הרישיונות – נמצא כי אין יסוד לטענה שנדרש פרסום כתב ההסמכה שכן הפקודה אינה דורשת פרסום כאמור, ולכן אין בכך שכתב ההסמכה לא פורסם כדי להביא לבטלות ההחלטה. באשר לטענה שעניינה כי פרסום ההסמכה בשנת 2019 ביטל את ההסמכה משנת 2013, נכתב כי אין לטענה בסיס שכן יש בהסמכה המאוחרת יותר הפנייה להסמכה שבוטלה מכוחה ומדובר בהסמכה אחרת ולא בהסכמה של מנהל היק"ר מכוח פקודת הסמים. לצד זאת צוין כי העותרים מושתקים מלטעון כלפי סמכות מנהל היק"ר, שכן קיבלו את הרישיונות מכוחה של אותה הסמכה. נוסף על כל זאת, הובהר כי ביום 20.3.2025 פורסם כתב הסמכה המסמיך את מנהל היק"ר לקבל החלטה לפי פקודת הסמים ומשכך הדיון מתייתר. 
2. דרגת קצין המשטרה הנוכח בשימוע – בהחלטה נכתב כי פסק הדין לא הורה על שימוע בהתאם לסעיף 25ה' לפקודה, ולא קבע את זהות הגורמים שישתתפו בשימוע. עמדת משטרת ישראל ומשרד הבריאות היא כי הסעיף הרלוונטי לענייננו הוא סעיף 25ג' לפקודה, אשר מעגן את חובת קבלת ההמלצה ממשטרת ישראל בטרם מתן רישיון עיסוק בקנביס, ועל פיו "הקצין המוסמך" הוא ראש אגף חקירות ומודיעין במשטרה, או קצין בדרגת רב פקד ומעלה שהסמיך לכך. הקצינה שנכחה בדיון הוסמכה על ידי ראש אגף חקירות ומודיעין ומשכך הטענה נדחתה.
3. אורך הפרפרזה שנמסרה לעותרים – בהחלטה הובהר כי למשרד הבריאות הועברה על-ידי המשטרה פרפרזה רחבה יותר, וצוין כי אין מניעה להסתמך על מידע סודי, בהתאם לסעיף 3 לחוק לתיקון סדרי המינהל (החלטות והנמקות), התשי"ט-1959 (להלן:חוק לתיקון סדרי המינהל), הקובע פטור מחובת הנמקה במקרים שבהם גילוי הנימוקים הוא גילוי ידיעה סודית. 
4. טענות בעניין הסתמכות על מידע מודיעיני וטיבו – נכתב כי לפי פסיקת בית המשפט העליון אין מניעה מהישענות על מידע מודיעיני. בעלי החברה נבדקו במספר שלבים על ידי המשטרה בין 2018 ל-2023 וקיבלו אישור לעסוק בקנביס. רק בעקבות מידע חדש ומשמעותי שהתקבל גיבשה המשטרה את המלצתה לפסילה כחלק מחובתה להבטיח את שלום הציבור ובטחונו. 
5. טענות בעניין סבירות ההחלטה – ההחלטה נדרשה לטענות החברות, וכן להצעה שהועלתה למתן פרק זמן שיאפשר מכירה של המניות לצד ג' במתווה מוסכם לשביעות רצונו של היק"ר, תוך הצבת פיקוח מתאים במהלך התקופה. פורטה עמדת משטרת ישראל שלפיה:
"לעמדת משטרת ישראל, הפעילות הפלילית היא גורפת ומשליכה על עבודת החברה כולה ומצויה בליבת העיסוק שלה כחוות קנאביס רפואי. המשטרה סבורה כי אין בהרחקת גורם זה או אחר בחברה כדי לאיין את המסוכנות מעצם המשך קיומן של החברות. לדידה של המשטרה, כל פתרון חלקי של מינוי נאמנים, החלפת בעלי תפקידים, העברת בעלות לגורם אחר תוך שימור הפעילות במקום, לא ייתן מענה לבעיית היסוד עליה מצביעים הממצאים העובדתיים שבידי המשטרה. סוגיה זו נדונה מספר פעמים בן נציגי המשטרה ומשרד הבריאות תוך הצגת השיקולים הרלבנטיים, והמלצת המשטרה נשארה חדה וברורה לעניין זה"
16. לאחר השלמת ההתייחסות לטענות ניתנה ההחלטה, שבה נכתב כך:
"לאור כל האמור לעיל ובהתאם להמלצת הגורם המוסמך במשטרת ישראל:
נקודת המוצא לדיון היא סעיף 25 ג לפקודת הסמים המסוכנים ולפיה על "המנהל" בעת מתן רשיונות לעיסוק בקנאביס לשקול את המלצת הגורם המוסמך במשטרת ישראל בשאלה האם יש "מניעה לתת רישיון למבקש מטעמים של שלום הציבור וביטחונו, לרבות בשל עברו הפלילי או בשל טעמים הנוגעים למיהמנותו".

במקרה זה, המידע שהוצג בפני נציגי היק"ר על ידי הגורמים המוסמכים במשטרת ישראל שכנע כי אכן המלצת הגורם המוסמך במשטרה מבוססת, וכי מקרה זה אינו מאותם מקרים נדירים בהם ראוי לדחות המלצה שכזו הניתנת על ידי הגורם המוסמך לפי החוק ואשר בעל הכלים והמיומנות לתת חוות דעת בכל הנוגע לחשש לפגיעה בשלום הציבור כאמור בסעיף 25ג לחוק.

בהתאם, הרי שנמצא שקיימת מניעה זו, ולא נמצא בטיעוני החברות כדי לסתור זאת או לשכנע כי קיימת חלופה לביטול רשיונותיהן לעסוק בתחום הקנביס.

נוכח כל האמור ולאחר שקילת הטענות שהועלו על ידי החברות בשימוע בע"פ והשלמת הטענות בכתב, ולאחר קיום תהליך התייעצות נוסף ומעמיק עם הנציגים הרלוונטיים במשטרה ושמיעת המלצתם העדכנית, החלטתי היא שאין מקום לשנות את החלטת מנהל היק"ר מיום 19.12.24 ולפיה היק"ר מקבלת את המלצת הגורם המוסמך במשטרת ישראל על כך שיש לשלול את רשיונות העיסוק וההחזקה של החברות..., כפי שאין מקום לבטל את ההחלטה לפסול את גברת ליאור פיסו ואת מר עידו סעדה פיסו  מעיסוק בתחום הקנביס לשימוש רפואי.

על החברות לסיים כל פעילות או החזקה בתחום הקנביס לא יאוחר מתאריך 3 בספטמבר 2025.

נוכח ההשפעה על עוסקים אחרים והשפעה אפשרית על מטופלים, על החברה לעדכן את העוסקים והספקים השונים באופן מיידי על ההחלטה, בכדי שאלה יוכלו להיערך מבעוד מועד לשם שמירת הרצף הטיפולי ומניעת פגיעה באותם עוסקים.

בנוסף נבקש להדגיש, כי אין ליצור ייחורים או שתילים באתר גידול. כמו כן, אין לשתול ייחורים חדשים..."
(נספח 1 לכתב העתירה).
17. הגורם שחתם על ההחלטה אינו מנהל היק"ר אלא מר רידניק, ראש חטיבת כלכלה, רגולציה וחדשנות במשרד הבריאות. החלטה נוספת ניתנה עוד ביום 25.2.2025 בעניינה של אומנה, שבה הובהר כי חידוש רישיונה מותנה בהחלטה בעניינה של פיסו (נספח 2 לעתירה).
עיקרי הטענות
18. מכאן העתירה שלפני, שבגדרה מתבקש להורות על בטלות ההחלטה שהתקבלה. טענות העותרים ממוקדות במספר היבטים: ההיבט הראשון נוגע לחוסר סמכותו של מי שקיבל את ההחלטה לקבל אותה; ההיבט השני נוגע לזכות הטיעון של העותרים שהופרה בשתי דרכים – זהות הגורם שקיים את השימוע ואי השתתפות קצין משטרה בכיר בשימוע ואי מתן הזדמנות נאותה והוגנת להגיב למידע שהתקבל, בשל מסירת פרפרזה שאינה מאפשרת התייחסות וטיעון; ההיבט השלישי נוגע להחלטה עצמה ונטען לחוסר סבירות ולכך שההחלטה אינה מידתית.
19. הטענה הראשונה היא, כאמור, חוסר סמכות ושיקולים זרים. לפי הטענה מי שניהל את הליך השימוע הוא מר לנדשפט, ראש היק"ר, והעותרים שבו על הטענות כי הסמכתו אינה כדין לאחר שלא פורסמה וכן מאחר ובוטלה בשנת 2019. אלא ששאלה זו התייתרה כי מר לנדשפט לא קיבל את ההחלטה אלא מר רידניק.
20. על רקע זה מתארים העותרים את מצב הדברים מנקודת מבטם: מנהל היק"ר קיבל החלטה בכפוף לשימוע לשלול את הרישיון, מנהל היק"ר זימן את העותרים לשימוע בטרם יקבל החלטה, העותרים התייצבו לשימוע והשמיעו את טענותיהם, אך בחלוף שלושה חודשים תמימים, אדם אחר שאינו מנהל היק"ר, לא קיבל את ההחלטה הראשונית ולא קיים את השימוע, הוא שקיבל את ההחלטה העדכנית. זאת ועוד, מר רידניק לא הוסמך מלכתחילה אלא רק ביום 21.5.2025, סמוך למועד שבו ניתנה ההחלטה, ומדובר בהסמכה תמוהה, שכן מר רידניק אינו בעל תפקיד ביק"ר והוא עתיד לעזוב את תפקידו בסוף החודש הבא ולטוס ללימודים.
21. העותרים מסיקים מעובדות אלה את המסקנה הבאה: "טיוטת ההחלטה הועברה לחתימת מנהל היק"ר, מר לנדשפט, אך הוא סרב לחתום עליה. על מנת לעקוף אותו, הוסמך בחופזה גם המשיב 3 [מר רידניק – א.ד.] שכלל אינו בעל תפקיד ביק"ר, ושהסמכתו היא לשבועות ספורים בלבד, כך שהיא נועדה, על פניה, למטרה אחת בלבד (חתימה על ההחלטה) והוא שחתם על ההחלטה". העותרים אף הפנו בדיון לקו שנמצא מצד ימין המלמד על כך שנעשה תיקון לקובץ.
22. מכאן למדים העותרים על כך שנשקלו שיקולים זרים כדי לעקוף את היק"ר ואת מנהל היק"ר על מנת לחסל את עסקם של העותרים, כך שבמקום שהגורם המוסמך יקבל את ההחלטה, תתקבל החלטה על ידי גורם שאינו מוסמך ויוסמך רק על מנת להכשירה. העותרים אינם מתעלמים מכך שמר רידניק נכח בחדר שבו התקיים השימוע, אך הוא לא ניהל אותו, לא התייחס לטיעוני העותרים, והם לא התייחסו אליו. לפיכך, גם אם ניתן היה לקבוע כי מר רידניק הוסמך כדין, הנחה שהעותרים חולקים עליה, הרי שהסמכה זו לא כללה את הסמכות ליתן את ההחלטה דנן, כאשר מר רידניק לא היה מי שהחליט מלכתחילה, לא היה מי שניהל את השימוע, לא נכח בעת שמשטרת ישראל הציגה לנציגי יק"ר את המלצת משטרת ישראל ותמצית המידע שעומד בבסיסה. 
23. לא זו אף זו, העותרים מדגישים כי אימוץ ההחלטה הקודמת שקיבל מר לנדשפט וכי לשון ההחלטה מלמדת על פסלותה, שכן אין מדובר בהחלטה עצמאית שקיבל, ונוסף על כך פסילתם של פיסו וסעדה לא הייתה חלק מההחלטה הראשונה. 
24. באשר לטענה לשלילת זכות הטיעון לפני קצין משטרה בכיר, העותרים חולקים על עמדת המשיבים כי הסעיף הרלוונטי הוא סעיף 25ג' לפקודה, שכן סעיף זה עוסק בהענקת רישיון ואינו עוסק בשלילת רישיון. לטענת העותרים הסעיף המתאים הוא סעיף 25ה' לפקודה, והוראת סעיף זה מחייבת קיומו של שימוע משותף בפני המנהל וקצין משטרה בכיר. העותרים ערים לכך שסעיף 25ה' לפקודה מתחיל במלים "הופרו תנאי אבטחה ומיגון שנקבעו לפי הוראות סעיף 25ב(א)...", אך לטענתם הסעיף כולו עוסק בפנייה של המשטרה למנהל בבקשה לביטול הרישיון בשל "חשש ממשי לשלום הציבור ולביטחונו". 
25. העותרים מדגישים כי זה המקרה בענייננו – ביטול רישיון קיים – והרציונל של הסעיף מתקיים, כי במקרה שבו יש המלצה של המשטרה, על רקע חשש לשלום הציבור וביטחונו יש לקיים את השימוע גם בפני קצין משטרה בכיר. חיזוק לעמדתם מוצאים העותרים בדברי ההסבר להוספת אותו פרק בחוק, שבהם נכתב במפורש כי מוצע לקבוע מנגנון לביטול רישיון על פי בקשת המשטרה אם יש חשש ממשי לביטחון הציבור. העותרים אף סבורים כי החובה האמורה נלמדת מהצעת בית המשפט בדיון בעתירה הראשונה, שבה הוסכם על שימוע משותף, וברור שהכוונה הייתה לשימוע משותף כהגדרתו בפקודה. מאחר שמי שהשתתפה בשימוע אינה בגדר "קצין משטרה בכיר", הרי שלא התקיים שימוע כדין ודין ההחלטה להתבטל. 
26. 051293710העותרים טוענים כי לא קיבלו מידע מספק לצורך קיום שימוע. על אף שבפסק הדין בעתירה הראשונה נכללה המלצה להרחיב את המידע שיינתן לעותרים, בסופו של דבר לא נמסר מידע רלוונטי או מידע אמיתי, שיכול ללמד את העותרים מה מיוחס להם. התוספת למידע לא כללה מידע שניתן להתייחס אליו או להתמודד אתו. עמדת העותרים היא כי נוכח הפגיעה האנושה בהם, נדרשת הענקת זכות טיעון רחבה, שתאפשר להתמודד עם החשדות, ולכן המשמעות היא שכלל לא ניתנה זכות טיעון וה"שימוע" אינו שימוע. טענת העותרים היא כי גם מטעם זה דין ההחלטה להתבטל. 
054678313
27. לבסוף, לגופה של ההחלטה הרי שלטענת העותרים לצורך שלילת רישיון, ובמיוחד רישיון שהושקעו בעקבות קבלתו עשרות מיליוני שקלים ושתלויים בקיומו מאות משפחות לפרנסתן – נדרש כי החשדות המבססים את החלטת השלילה יוכחו ברמה של הרשעה במשפט פלילי. העותרים תוהים האם יש בידי המנהל ראיות המוכיחות ברמת הוכחה גבוהה זו, שאינה מותירה מקום לספקות סבירים, כי העותרים סוחרים באופן בלתי חוקי בקנביס וקשורים לגורמים עברייניים. תשובת העותרים לשאלה זו היא שלילית. העותרים הדגישו כי היה מצופה שהמשטרה תעמיק את החקירה ותפעל לאיתור ראיות לצורך העמדה לדין אם היא סבורה כי אכן בוצעו עבירות חמורות כל כך. 
28. לצד טענת חוסר הסבירות נטען לחוסר מידתיות, שכן המשיבים שללו מראש כל פתרון חלקי של מינוי נאמנים, החלפת בעלי תפקידים, העברת בעלות לגורם אחר, ופיקוח. העותרים תוהים כיצד ניתן לסרב לאפשרויות אלה, וטוענים כי דחייתן באופן גורף היא אינה כדין ולא מידתית. המשיבים לא בחנו אמצעים חלופיים אלא שללו אותם שלילה גורפת; היקף הפגיעה אינו עומד ביחס סביר לתועלת לקידום האינטרס הציבורי שבבסיס ההחלטה, ואין כל נימוק, בוודאי לא מספיק, מדוע לא ניתן למצוא פתרון מידתי יותר.
29. לא זו אף זו, העותרים טוענים כי אף שניתן להסתמך על מידע סודי, הרי שעל המשטרה מוטלת החובה לחשוף את המידע לפני המנהל, המוסמך לקבל את ההחלטה, וזאת לא נעשה. 
30. המשיבים סבורים כי דין העתירה להידחות בהיעדר עילה להתערבות בית המשפט בהחלטה. הם טוענים כי ההחלטה ניתנה בסמכות, ובהתאם לדין, ולאחר שהמלצת הגורם המוסמך במשטרת ישראל נשקלה כנדרש בהליך מקיף וסדור. בכתב התשובה הם מפרטים את ההליך הנדרש, את השלבים השונים למתן רישיון לעיסוק בקנביס, את הבדיקות שנעשו, וכן מפרטים על אודות הסמכות לשקול מידע ולקבל חוות דעת של משטרת ישראל.
31. באשר לסמכות, המשיבים נשענים על כך שההחלטה ניתנה בהתאם לסעיף 25ג' לפקודת הסמים, שעניינו מתן רישיון והם למדים ממנו על הסמכות לשלילת רישיון בהתבסס על המלצה מקצועית של המשטרה, ועל המידע המודיעיני שעומד בבסיס ההמלצה.
32. המשיבים מבקשים לדחות את הטענה לחוסר סמכות, שכן מנהל היק"ר היה מוסמך לבטל את רישיון החברות, ולמען הסר ספק ניתנה לו הסמכה נוספת ופורסמה. באשר לטענה המופנית לכך שראש החטיבה יאשר החלטות לגבי ביטול רישיון על רקע המלצת המשטרה, מפנים המשיבים לחוזר מנכ"ל משרד הבריאות מס' 157243023, ומוסיפים כי הוסמך לקבל החלטות ביום 21.5.2025. משכך עמדת המשיבים היא כי ההחלטה ניתנה בסמכות.
33. בכל הנוגע לשימוע, המשיבים מציינים כי התקיים שימוע בעל פה בהתאם לפסק הדין בעתירה הראשונה, נכחו בו גורמי המשטרה הרלוונטיים שאמונים על החקירה, וכי לא נדרש בפסק הדין כי בשימוע ישתתף קצין משטרה בכיר. בהקשר זה המשיבים טוענים כי השימוע לא נערך לפי סעיף 25ה' לפקודת הסמים אלא לפי סעיף 25ג' לפקודה זו. 
34. המשיבים סבורים כי השימוע התקיים באופן מלא וכי ניתנה לעותרות האפשרות לטעון את טענותיהן בכתב ובעל פה תוך מסירת מלוא המידע שאותו ניתן למסור, בהתחשב בכך שההמלצה מבוססת על מידע מודיעיני חסוי. המשיבים חולקים על הטענה שהיק"ר שימשה חותמת גומי.
35. עמדת המשיבים באשר לאפשרות למצוא חלופה שתביא לפגיעה לא מידתית, היא כי לא ניתן לפרט יותר ממה שפורט, אך "המידע המודיעיני שבידי המשטרה מצביע על כך שהפעילות הפלילית היא גורפת ומשליכה על עבודת החברה כולה ומצויה בליבת העיסוק שלה כחוות קנביס רפואי". בהמשך לכך, נטען כי "המשטרה סבורה כי אין בהרחקת גורם זה או אחר מהחברה כדי לאיין את המסוכנות מעצם המשך קיומן של החברות", וכן כי "לדידה של המשטרה, כל פתרון חלקי של מינוי נאמנים, החלפת בעלי תפקידים, העברת בעלות לגורם אחר תוך שימור הפעילות במקום, לא ייתן מענה לבעיה היסודית עליה מצביעים הממצאים העובדתיים שבידיה".
36. המשיבים מוסיפים כי אינם סבורים שנגרמה פגיעה בחופש העיסוק של העותרות במשמעות המקובלת שכן אין להן זכות לעסוק בקנביס, וככל שקיימת פגיעה היא פגיעה מידתית מכוח חוק שמיועדת להגן על שלום הציבור ובריאותו. חופש העיסוק אינו מוחלט אלא יחסי וניתן לפגוע בחופש העיסוק, על פי חוק ההולם את ערכיה של המדינה, שנועד לתכלית ראויה ובמידה שאינה עולה על הנדרש.
37. המשיבים מתנגדים לאיסור הפרסום, והם מבקשים להורות על הפרסום כדי למנוע פגיעה לא מידתית במטופלים ובעוסקים אחרים, שנדרשים להיערך מבעוד מועד להפסקת פעילות העותרות, ולמציאת חלופות מתאימות. 
38. בדיון הבהירה באת כוח המשיבים במענה לחשדות שהועלו באשר למניעים שהביאו לכך שההחלטה ניתנה על ידי מר רידניק ולא על ידי מר לנדשפרט כי הסיבה לכך היא שמר לנדשפט סיים את תפקידו לפני כחודש. עוד צוין כי ממילא מר רידניק מכהן בתפקיד בכיר יותר, הוא נכח בשימוע אף אם לא ניהל אותו בעצמו והוסמך לקבל את ההחלטה כדין.
הדיון במעמד צד אחד והמידע שנמסר במסגרתו
39. מיד תום הדיון שבו נשמעו טענות הצדדים, ביום 13.7.2025, התקיים דיון במעמד צד אחד שבו נכחו נציג פרקליטות מחוז ירושלים, עו"ד ליאור סקברר, ונציגי משטרת ישראל. בדיון הציגו נציגי המשטרה את סקירת המודיעין ואת החומר הגולמי התומך בה, נתנו הסבר לגבי טיב החומר והחשדות וכן פירוט לגבי הליך קבלת ההחלטה במשטרה ובמשרד הבריאות. בכדי לאפשר מיצוי של ההליך, ובהינתן הקושי מכך שהעותרים אינם נחשפים למידע, התאפשר לעותרים לפרט שאלות ונושאים שהם מבקשים שייבדקו. באי כוח העותרים עמדו על מספר דגשים בעל פה ובהמשך הגישו מסמך שבו פירטו רשימת שאלות ונושאים לבדיקה.
40. במסגרת המעבר על החומר נבחנו המסמכים הבאים:
1. סקירה מודיעינית על אודות חברת מיי גרין פילדס בע"מ, מסומנת במ/1; פורטה במסגרתה הזיקה ההדוקה של החברות לגורמים עברייניים והקשר בין העותרים 3 ו-5 לאותם גורמים.
2. סקיצה המתארת את הקשרים בין גורמים פליליים שונים לבין העותרות העותרים 3 ו-5 לבין גורמים עברייניים, מסומנת במ/2.
3. סקירה המתארת השתלטות ארגוני פשיעה על מתקני גידול וייצור קנביס רפואי – מסומנת במ/3
4. מידע לגבי הבחינה שנעשתה ביק"ר, המידע שהוצג ליק"ר ולאנשי משרד הבריאות, והליך הבירור שנעשה על ידי מר רן רידניק בטרם ניתנה החלטה – מסומן במ/4.
5. ידיעות מודיעיניות שסומנו: במ/5, במ/6, במ/ 7, במ/8, במ/9, במ/10, במ/11, במ/12, במ/13, במ/14, במ/15, במ/16, במ/17, במ/18, במ/19, במ/20, במ/21.
41. ביום 20.7.2025 התקיים דיון נוסף במעמד צד אחד. דיון זה נעשה לאחר שבית המשפט עיון בחומר החסוי בפרק הזמן שבין הדיון הראשון לשני, וכן עיין ברשימת השאלות והנושאים שהעותרים ביקשו לברר. נציגי המשטרה נשאלו שאלות שונות והשיבו תשובות לשאלות אלה. הדברים הועלו על הכתב בפרוטוקול נפרד שמופקד בכספת בית המשפט.
42. באשר למידע שנמסר ניתן להוסיף כי מקורות המידע נבדקו בדיון החסוי באופן פרטני, תוך התייחסות להערכת המסוכנות שלהם, נמצא כי החומר מבוסס על מספר רב של מקורות, וכן נציגי המשטרה נשאלו באשר לחשש לכך שביסוד המידע ניסיונות התנכלות מצד גורמים עסקיים או מתחרים. בנוסף, אציין כי ניתנה התייחסות לשאלות נוספות ובהן טענת העותרים כי הפעילות נעשית כך שהוצאת קנביס מהחווה מבוצעת כדין על ידי חברה המורשית לכך, קיים תיעוד לכל הפעולות, והחווה מצולמת משך 24 שעות ביממה.
43. בדיון ניתן דגש לשאלת האפשרות להסתפק באמצעי מידתי יותר, בדרך של פיקוח הדוק על ידי גורמים חיצוניים ואמינים, וכן לגבי האפשרות להתיר העברת הפעילות לגורמים אחרים וכן נדונה האפשרות להמשך פעילות החברה עם בעלות שונה. בהקשר זה נדונה גם הטענה כי חלוף הזמן מאז ניתנה ההחלטה הראשונה מקרין על עוצמת הסיכון לשלום הציבור וביטחונו ותומך במציאת פתרון מידתי יותר. 
דיון והכרעה
44. לאחר בחינת טענות הצדדים הגעתי לכלל מסקנה כי דין העתירה להידחות.
45. בטרם אדרש לטענות השונות אפרט בקצרה את המסד הנורמטיבי. באשר לעיסוק בתחום הקנביס. במסגרת התיקון לפקודה (חוק לתיקון פקודת הסמים המסוכנים [תיקון מס' 16], התשע"ט-2019, ס"ח 2770 (2019)), הוסף סעיף 25ב(א) לפקודה ונקבע כי: "רישיון לעיסוק בקנבוס יינתן לפי שיקול דעתו של המנהל, ויותנה בתנאי אבטחה ומיגון לשם שמירה על שלום הציבור וביטחונו". 
46. סעיף 25ג' לפקודה שכותרתו מתן רישיון לעיסוק בקנבוס קובע את המסלול למתן רישיון:
"(א)
המנהל יפנה למשטרת ישראל לעניין המלצתה לרישיון לעיסוק בקנבוס; לא יינתן רישיון לעיסוק בקנבוס אלא לאחר שהקצין המוסמך מסר למנהל המלצה כאמור בסעיף קטן (ב) או הודיע למנהל, בתוך 30 ימים מיום הפנייה אליו, כי נסיבות העניין אינן מצריכות את המלצתו.

(ב)
המלצת הקצין המוסמך כאמור בסעיף קטן (א) תהיה לעניין אי-מניעה לתת רישיון למבקש מטעמים של שלום הציבור וביטחונו, לרבות בשל עברו הפלילי או בשל טעמים הנוגעים למהימנותו, ואם מבקש הרישיון הוא תאגיד – גם לאחר בחינת בעלי העניין בתאגיד; הקצין המוסמך ייתן את המלצתו לגבי כל מי שמחויב ברישיון על פי פקודה זו." 

47. "הקצין המוסמך" מוגדר בסעיף 25א' לפקודה והוא" ראש אגף חקירות ומודיעין במשטרה או קצין בדרגת רב-פקד ומעלה שהוא הסמיך לכך". ההחלטה לתת או להימנע מלתת רישיון צריכה לתת ביטוי לכך שכרוכה בה פגיעה בחופש העיסוק ובהתאם להיות מבוססת על תשתית ראייתית התומכת בה. מן הצד האחר, יש לתת ביטוי גם לשיקולים לשלום הציבור ובטחונו ולאזן ביניהם (עת"מ (י-ם) 12689-10-18 כהן נ' שר הבריאות, פסקה 3 (30.1.2019), עת"מ (י-ם) 40598-12-24 י' ג' נ' היחידה לקנביס רפואי, פסקה 19 (27.4.2025)).
48. סעיף 25ה' לפקודה עוסק ב"בקשה לביטול רישיון לעיסוק בקנבוס" והוא קובע כך:
"(א)
הופרו תנאי אבטחה ומיגון שנקבעו לפי הוראות סעיף 25ב(א) וקיים חשש ממשי לשלום הציבור ולביטחונו, רשאי קצין משטרה בכיר לפנות למנהל בבקשה לביטול הרישיון לעיסוק בקנבוס.

(ב)
פנה קצין משטרה בכיר למנהל בבקשה לביטול רישיון לעיסוק בקנבוס כאמור בסעיף קטן (א), יפעל המנהל לקיום ההליכים הנדרשים לביטול הרישיון ויעדכן את קצין המשטרה הבכיר בדבר התקדמות ההליכים בתוך 30 ימים ממועד פנייתו, ואם ניתן לגביו צו הפסקה מינהלי כאמור בסעיף 25ז – בתוך 14 ימים ממועד הפנייה כאמור.

(ג)
לא יבוטל רישיון לעיסוק בקנבוס אלא לאחר שניתנה לבעל הרישיון הזדמנות להשמיע את טענותיו בפני המנהל וקצין משטרה בכיר (בסעיף זה – שימוע משותף).

(ד)
סבר המנהל, לאחר קיום השימוע המשותף, כי אין לבטל את הרישיון לעיסוק בקנבוס וקצין משטרה בכיר חלק עליו, יכריע בדבר השר לביטחון הפנים, לאחר התייעצות עם שר הבריאות.

(ה)
בוטל רישיון לעיסוק בקנבוס לפי סעיף זה, ימציא קצין משטרה בכיר או המנהל, לפי העניין, בתוך שלושה ימים ממועד ההחלטה, הודעה על כך לבעל הרישיון; ביטול הרישיון ייכנס לתוקף במועד ההמצאה." 

קיום שימוע משותף לפני קצין משטרה בכיר
49. בעניין זה יש להידרש תחילה לשאלה מה מקור הסמכות לביטול הרישיון: האם מדובר בסמכות נלווית לסמכות לתת את הרישיון לפי סעיף 25ג' לפקודה או שהביטול נעשה מכוחו של סעיף 25ה' לפקודה.
50. קצין המשטרה הבכיר, שבפניו ובפני המנהל אמור להתקיים השימוע המשותף הוא "קצין משטרה בכיר כהגדרתו בפקודת המשטרה [נוסח חדש], התשל"א-1971, שהסמיך לכך ראש אגף שיטור". סעיף 1 לפקודת המשטרה [נוסח חדש], התשל"א-1971 מגדיר קצין משטרה בכיר כשוטר בדרגת סגן-ניצב ומעלה.
51. הנה כי-כן, אם היה על המשיבים לערוך שימוע משותף מכוח סעיף 25ה' לפקודה הרי שהשימוע לא נערך לפני הגורם המוסמך לערוך אותו, ואילו אם נערך מכוח הסמכות לפי סעיף 25ג' לפקודה, די בנוכחותה של קצינה בדרגת רב פקד.
52. על פני הדברים, נראה כי יש ממש בטענת העותרים ולפיה מקור הסמכות לביטול הרישיון מצוי בסעיף 25ה'. אמנם, ביטול הרישיון הוא חזרה מההחלטה מנהלית של מתן הרישיון, ומשכך ברירת המחדל להליך קבלת ההחלטה מצויה בהסדר הכללי בסעיף 15 לחוק הפרשנות, התשמ"א-1981 (להלן: חוק הפרשנות) (בג"ץ 1407/18 קופולק (1949) בע"מ נ' מנהלת המחלקה לרישום תכשירים רפואיים, פסקה 31 (19.8.2019)). לפי הסדר זה, בהיעדר הוראה אחרת, ביטול הרישיון ייעשה באותה הדרך שבה ניתן (וראו גם יואב דותן ביקורת שיפוטית על שיקול דעת מינהלי כרך ב 736 (2023); בג"ץ 512/81 המכון לארכיאולוגיה של האוניברסיטה העברית, ירושלים נ' שר החינוך והתרבות, לה(4) 533, 541 (1981)). ואולם, מדובר בהוראה פרשנית בלבד, כך שדרישת שחזור ההליך עשויה להשתנות לפי הוראות החוק המסמיך. 
53. בענייננו, בסעיף 25ה' לחוק המסמיך נקבע כי "לא יבוטל רישיון לעיסוק בקנבוס אלא לאחר שניתנה לבעל הרישיון הזדמנות להשמיע את טענותיו בפני המנהל וקצין משטרה בכיר" (סעיף-קטן ג'). משכך, אף אם סעיף-קטן א' מתייחס לביטול רישיון בנסיבות שבהן "הופרו תנאי אבטחה ומיגון", נראה כי טענת העותרים שדרישת השימוע המשותף חלה בכל החלטה על ביטול רישיון לעיסוק בקנבוס אינה קלוטה מן האוויר ויש ממש בטענה כי נכון לאמץ את הפרוצדורה שנקבעה לביטול רישיון לפי סעיף 25ה' לפקודת הסמים, אף אם הביטול נעשה מכוח הוראת סעיף 25ג' לפקודה. הדעת נותנת כי הצעת בית המשפט לקיום שימוע משותף נשענה על אותו היגיון, אף כי לא נכתב במסגרת פירוט הסכמת הצדדים במסגרת העתירה הראשונה כי נדרש שהשימוע המשותף יתקיים לפני קצין משטרה בכיר. 
54. מכל מקום, אף אם מקור הסמכות מצוי בסעיף 25ה', ועל-כן נדרש לערוך את השימוע לפי קצין משטרה בכיר או אם יש מקום לאמץ את ההליך שנקבע שם לצורך הפעלת הסמכות לבטל רישיון לפי סעיף 25ג' לפקודה, אין בכך כדי להביא לבטלות ההחלטה שניתנה. כידוע, לא כל פגם בהליך המנהלי מביא לבטלות מוחלטת של ההחלטה. כך גם לגבי פגם מנהלי שנפל ביחס לזכות הטיעון. למעשה, דוקטרינת הבטלות היחסית התפתחה עוד בשלביה הראשונים במידה רבה במקרים שבהם נפגעה זכות הטיעון (ראו בג"ץ 2911/94 באקי נ' עמרם קלעג'י - מנכ"ל משרד הפנים, פ"ד מח(5) 291 (1994) (להלן: עניין באקי); בג"ץ 118/80 גרינשטיין נ' הפרקליט הצבאי הראשי, פ"ד לה(1) 239, 246 (1980); בג"ץ 598/77 דרעי נ' ועדת השחרורים, פ"ד לב(3) 161, פסק הדין של כב' השופט י' כהן (1978) וראו גם דפנה ברק-ארז משפט מינהלי כרך ב 814-808 (2010)).
55. לפי דוקטרינה זו, יש להתאים את תוצאות ההפרה לנסיבותיו של כל מקרה, לפי שיקול דעת בית המשפט:
"בין היתר עשוי בית המשפט לשקול את חומרת ההפרה; אם מדובר בתקיפה ישירה או בתקיפה עקיפה של ההחלטה; האם ההחלטה מותקפת על-ידי אדם שנפגע במישרין מן ההחלטה או על-ידי אדם אחר; מתי מותקפת ההחלטה; מה הנזק שנגרם לאדם משום שנמנע ממנו שימוע מוקדם ומה הנזק שעלול להיגרם לציבור אם תבוטל ההחלטה; ומה הסיכוי לתקן את המעוות בדרך של שימוע מאוחר" (עניין באקי, בפסקה 19 לפסק הדין של השופט זמיר).
56. בענייננו, יש לתת את הדעת לכך שאין מדובר בשלילה של זכות הטיעון. התקיימה ישיבת שימוע משותפת עם גורמים רלוונטיים מהמשטרה וממשרד הבריאות. בנסיבות אלו, עוצמת הפגם הנובעת מכך שלא נכח בישיבת השימוע קצין משטרה בכיר אינה מצדיקה כשלעצמה בטלות מוחלטת של ההחלטה. כאן המקום לציין כי המדובר בשימוע שני שהתקיים, הוא נעשה בעל פה ובכתב, פורטו מכלול הטענות והן זכו להתייחסות. על רקע זה, גם בהנחה שנפל פגם, הרי שאין מקום לבטל את ההחלטה רק מטעם זה, לצורך עריכת שימוע נוסף בפני קצין משטרה בדרגת סגן ניצב שעה שהשימוע נערך לפני קצינת משטרה בדרגת רב פקד. הנה כי-כן, אף בהנחה שנפל פגם, ואיני נדרש להכרעה בשאלה זו, עוצמתו אינה רבה, וזאת אף בהביאי בחשבון את עוצמת הפגיעה בעותרים ובעובדיהם כתוצאה מההחלטה שהתקבלה. אציין, כפי שאפרט בהמשך, שהנזק שעלול להיגרם לציבור כעולה מהחומר החסוי, מחייב את התוצאה האמורה. 
הגורם המוסמך לקבל את ההחלטה
57. הוא הדין אף ביחס לטענה כי בעוד שההחלטה הראשונה ניתנה על ידי מר לנדשפט, שאף ניהל את ישיבת השימוע, ההחלטה לאחר השימוע התקבלה בידי מר רידניק, שהוסמך לכך סמוך למועד שבו ניתנה ההחלטה. העותרים לא עמדו ברף הנדרש להצביע על פגם בהליך המנהלי בהקשר זה, לא כל שכן פגם המצדיק בטלות מוחלטת של ההחלטה, וזאת בשים לב לחזקת התקינות המנהלית העומדת לזכות המשיבים.
58. לפי חזקת התקינות, ניתן להניח כי הרשות המנהלית פעלה כדין, אלא אם יוכח אחרת (עע"מ 4072/11 עיריית בת-ים נ' ירדנה לוי, פסקה 30 (6.11.2012)). חזקה זו מונעת מהרשות את הצורך להוכיח בכל פעם מחדש כי החלטותיה אכן התקבלו כדין. חזקת התקינות נובעת בעיקר משיקולים של יעילות ומעשיות – הצורך במניעת בזבוז משאבי ציבור בהתמודדות עם טענות שנטענו בעלמא (ע"א 3901/11 דוד מחקשווילי נ' רשות המיסים בישראל, פסקה 22 (7.8.2012)). חזקת התקינות חלה על כל פעולה מנהלית, וזאת לרבות ביחס למישור הדיוני ולתקינות ההליך המינהלי (יואב דותן ביקורת שיפוטית על שיקול דעת מינהלי כרך א 173 (2023)).
59. המשיבים הסבירו את התנהלותם בכך שמנהל היק"ר סיים את תפקידו סמוך למועד קבלת ההחלטה. בהתחשב בהסבר זה, ההסברים האחרים שהציעו העותרים להתנהלות זו אינם אלא השערות בלבד שאין בהן כדי לסדוק בחזקת התקינות המנהלית ולהעביר את הנטל לכתפי המשיבים. הסברם של המשיבים מקובל עלי בשים לב לצורך בשמירה על הרציפות התפקודית של הרשות, המחייב לעיתים כי נושא שטופל תחילה בידי גורם אחד ברשות המנהלית יועבר להמשך טיפול בידי גורם אחר. 
60. לכך יש להוסיף כי ההחלטה התקבלה בידי גורם שנכח בשימוע, מכהן בתפקיד בכיר יותר והוסמך לקבל את ההחלטה. בנוסף, כפי שמסרו המשיבים וכפי שנלמד מהחומר החסוי – מר רידניק נכח באותה ישיבה שבה הציגו נציגי המשטרה לפני נציגי המשיבים את החומר והיה שותף לדיון החסוי. במצב דברים זה, לא עולה כי נפל פגם בדרך קבלת ההחלטה על ידי גורם שלא ניהל את השימוע בעצמו, ואף אם נפל פגם כלשהו, הרי שחומרת הפגם אינה מצדיקה בטלות מוחלטת של ההחלטה.
61. בשולי הדברים אציין כי לא ראיתי שיש לייחס משמעות לכך שמר רידניק השתמש בניסוח שלפיו ההחלטה הקודמת אינה מבוטלת, על אף פסק הדין, שכן משמעות הדברים הייתה ברורה. לא מצאתי כי הניסוח הזה מלמד על כך שלא נעשתה בחינה עצמאית של החומרים. 
מסירת מידע לצורך השימוע
62. לא מצאתי ממש בטענת העותרים כי לא הוענקה להם זכות שימוע כלשהי נוכח העובדה שנמסר להם פרפרזה מצומצמת בלבד. אכן, המידע שקיבלו העותרים הוא מידע מוגבל, וככזה יש בו כדי להקשות על היכולת של העותרים לתקוף את השיקולים שביסוד ההחלטה. 
63. ואולם, לעיתים אין מנוס מכך והרשות המנהלית רשאית לקבל החלטה על בסיס מידע מודיעיני החסוי מעיני העותר (עע"מ 7710/18 השר לביטחון פנים נ' אבו ג'אבר, פסקה 24 (19.11.2019)). הוא הדין ביחס לבקשות למתן רישיון לעיסוק בתחום של קנביס רפואי (עע"מ 8709/19 פולק נ' שר הבריאות (11.6.2020)). במקרים אלו, כאשר הרשות המנהלית נדרשת להסתמך על מידע סודי, חובת ההנמקה מצומצמת יותר והרשות רשאית להחריג את המידע הסודי מההנמקה (ראו גם סעיף 3(5) לחוק לתיקון סדרי המינהל; עת"מ (י-ם)     27339-04-25 ליבשיץ נ' משרד הבריאות, פסקה 10 (18.5.2025) (להלן: עניין ליבשיץ)). 
64. בענייננו, נמסרה לעותרים פרפרזה. אף על-פי שמדובר בפרפרזה מצומצמת, בחנתי מול נציגי המשטרה את האפשרות להרחיבה, אך שוכנעתי כי לא ניתן לעשות כן. 
סבירות ומידתיות ההחלטה, הפגיעה בחופש העיסוק, אפשרות מציאת חלופה או פתרון מידתי יותר
65. נקודת המוצא לדיון בענייננו היא כאמור שהעיסוק בקנביס בישראל מותנה ברישיון, לשם שמירה על שלום הציבור וביטחונו. אל מול אינטרס זה ניצבת זכותם של העותרים לחופש עיסוק וכן השלכותיה הרחבות של ההחלטה על מאות עובדים. הזכות לחופש העיסוק איננה מוחלטת במיוחד כאשר מדובר בעיסוק בסמים מסוכנים, ומתן רישיון הוא החריג לכלל. משכך, על ההחלטה לתת משקל הולם למלוא השיקולים הרלוונטיים, תוך הקפדה כי הפגיעה בחופש העיסוק עקב ההחלטה לא תעלה על הנדרש, ובד בבד תקוים הדרישה לכך שלא היה במתן הרישיון משום פגיעה בשלום הציבור וביטחונו. 
66. אכן, הרף הנדרש לצורך שלילת רישיון גבוה מזה שנדרש במסגרת החלטה לסרב למתן רישיון (בג"ץ 799/80 שללם נ' מינהל נפת פתח-תקווה משרד הפנים, פ"ד לו(1) 317, 327-323 (1981); בג"ץ 113/52 זקס נ' שר המסחר והתעשיה, פ"ד ו 696, 700 (1952); עת"מ (מינהליים י-ם) 47047-03-24 סממה נ' משרד הבריאות, פסקה 8 (19.11.2024)). לכך יש להוסיף את עוצמת הפגיעה בעותרים ובעובדים, כמתואר לעיל. כל אלה מחייבים זהירות בהחלטה על שלילת רישיון, כך שנדרשת תשתית עובדתית איתנה.
67. לצד האמור, המאבק בפשיעה וההגנה המיוחדת שנדרשת בתחום זה על ביטחון הציבור מחייבים הקפדה יתרה על התנאים לקבלת רישיון לעיסוק בתחום. גם לשיקולים אלו יש לתת משקל משמעותי (ראו והשוו לעניין ליבשיץ, בפסקה 10). זאת ועוד, העוסקים בתחום הקנביס, שלצורך עיסוק בו נדרשת המלצה מהמשטרה, נוטלים סיכון מסוים שתינתן המלצה שלילית עקב מידע מודיעיני שיתגלה (שם).
68. לאחר עיון בחומר החסוי וקבלת ההסברים והמענה לשאלות שנשאלו, שוכנעתי כי ההחלטה היא סבירה, מידתית ומגובה בתשתית עובדתית מספקת. במסגרת ההחלטה לא נעלמו מעיני המשיבים השיקולים בדבר הפגיעה האפשרית בעותרים ובעובדים, אלא שהמידע המודיעיני חייב אותם לפעול כפי שפעלו לשם הגנה על האינטרס הציבורי. המשיבים נתנו דעתם לאמצעים שפגיעתם פחותה, כמו מינוי נאמנים או מכירת מניות החברות, אך הגיעו למסקנה כי אמצעים אלו לא יאיינו את הסיכון. 
69. החומר שהונח לפני מבסס את מסקנות המשיבים, ומשכך לא מצאתי מקום להתערב בהן. אוסיף בקצרה את הדברים הבאים:
1. איני מתעלם מכך שמשמעות ההחלטה שהתקבלה היא סגירת החווה, וחיסול הפעילות העסקית, שהושקע בה ממון רב ומאמצים אדירים. יותר מכך, הטרידה אותי מאוד ההשלכה שתהיה להחלטה על מאות משפחות שיאבדו את מקום עבודתן ואת מטה לחמן, ומשכך נדרשתי לשני דיונים חסויים, ביקשתי וקיבלתי מבאי כוח העותרים רשימת נושאים ושאלות שמוצע לבחון אותם, עברתי על מלוא החומר הגולמי התומך בסקירה המודיעינית, ביקשתי הסברים ומענה לשאלות שעלו. 
2. דברים אלה יפים ביתר שאת מקום בו ההחלטה נשענת על מידע מודיעיני חסוי ולא על ראיות קבילות וחומר חקירה גלוי, שבית המשפט נחשף אליו אך העותרים ובאי כוחם לא.
3. בסופו של יום, שוכנעתי כי אכן מדובר בהחלטות שמתחייבות מהמידע שהונח לפני, שהוא מידע מגוון, ממקורות שונים ועל פני תקופות שונות, כאשר חלק לא מבוטל ממקורות המידע הום מקורות מהימנים. אוסיף כי נבחנה גם השאלה האם ניתן לבצע פעולות חקירה גלויות או לחשוף תוצרים של חלק מפעולות חקירה שנעשו ונמצא כי הדבר ישבש את אותן הליכי חקירה שנמצאים בעיצומם.
4. בחנתי עם נציגי המשטרה את האפשרויות השונות לפגיעה חמורה פחות מזו שנגרמת משלילת הרישיון, לרבות מינוי מפקחים בעלי מוניטין, העמדת שמירה ופיקוח צמודים, שימוש באמצעים טכנולוגיים ומתן שהות לתהליך מכירת הפעילות והעברתה תוך שמירה על מקומות העבודה של העובדים. 
בהקשר זה אף ניתן ביטוי לזמן שחלף מאז ההחלטה הראשונה, באופן שבו הפעילות נמשכה למרות הראיות המנהליות לקיומו של סיכון לשלום הציבור ובטחונו. 
לצערי, עוצמת החשד בעניינן של העותרים אינה מאפשרת את כל זאת, למעט מתן פרק זמן ארוך מעט יותר להתארגנות. אכן, טענת העותרים לכך שהזמן שחלף מקהה את עוצמת השיקולים המחייבים את אי ההתערבות בהחלטה ואת מציאתם של פתרונות אחרים, אך מדובר באיזון שנדרש היה לעשות לצורך השלמת הבדיקה ובחינת טענות העותרים בכובד ראש, ומשכך אין לזקוף לחובת המשיבים כי ההליך נמשך מספר חודשים. 
5. בהינתן מהות החומר והתייחסותו לסעדה ופיסו לצד החברות הרי שהחלטה בקשר לחברות, מי גרין פילדס, של רומי מיכאל והעותרת 4, מתחייבת מכך ולא ניתן לערוך הבחנה ביניהן.
סיכום
70. העתירה נדחית. העותרים יישאו בהוצאות המשיבים בסכום של 20,000 ₪.
71. נוכח ההשלכות שתוארו לעיל על סגירת הפעילות והרצון להביא להתארגנות, לצמצום אפשרי של ההפסדים שייגרמו מההחלטה, ולצמצום הפגיעה בעובדי העותרים, המועד שנקבע בסעיף 46 להחלטה יהיה 31.12.2025. באשר למועד העדכון והיידוע כאמור בסעיף 47 להחלטה, הרי שזה יהיה לא יאוחר מיום 15.10.2025. 
72. באשר לצו איסור הפרסום, לא ראיתי מקום לבטלו כעת, כדי לאפשר את אותה התארגנות והיערכות. צו איסור הפרסום יעמוד בעינו יפקע ביום 15.10.2025 בשעה 12:00, אלא אם תינתן החלטה אחרת. 
73.  הפרוטוקולים של הדיונים החסויים יישמרו בכספת בית המשפט עד ליום 28.2.2026 ואם לא תבוא בקשה להמשיך ולהחזיק בהם יושמדו.
ניתן היום,  כ"ט סיוון תשפ"ו, 14 יוני 2026, בהעדר הצדדים. 
בעניין עריכה ושינויים במסמכי פסיקה, חקיקה ועוד באתר נבו – הקש כאן
נוסח מסמך זה כפוף לשינויי ניסוח ועריכה

